DA Den Europæiske Unions Tidende C 307/11

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 307/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ABENSBERGER SPARGEL«/»ABENSBERGER QUALITÄTSSPARGEL«

EF-Nr.: DE-PGI-0005-0852-26.01.2011

BGB ( X ) BOB ( )

1. Betegnelse:

»Abensberger Spargel«/»Abensberger Qualitätsspargel«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Grøntsager

3.2. Beskrivelse af produktet med betegnelsen i punkt 1:

Asparges (Asparagus officinalis) tilhører liljefamilien. De spiselige stængler er skuddene på en flerårig staude og sælges skrællet eller uskrællet. »Abensberger Spargel« dyrkes efter reglerne for god landbrugspraksis.

»Abensberger Spargel« klargøres til salg efter UNECE-standard FFV04 (Asparagus), medmindre producenten sælger dem direkte til forbrugeren. Der afviges dog fra denne standard i og med, at den også anvendes på hvide og violette asparges med en diameter på 5 mm og derover. Endvidere kan dele af aspargesstængler markedsføres som »aspargesstykker« (»Bruchspargel«).

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Produktionen af »Abensberger Spargel« fra dyrkning til høst skal finde sted i det afgrænsede geografiske område.

3.6. Særlige regler vedrørende udskæring, rivning, emballering osv.:

For at bevare kvaliteten skal de stukne asparges efter høsten udsættes for et kølechok. Aspargesene skæres i den rette længde og sorteres efter gældende praksis i branchen. Derefter opbevares de ved 1-2 °C med høj luftfugtighed, dog ikke i vand. Kølekæden hos producenten må ikke brydes. Forarbejdnings-, køle- og salgslokaler skal opfylde gældende hygiejnekrav.

3.7. Specifikke mærkningsregler:

»Abensberger Qualitätsspargel« skal i handelen endvidere være forsynet med følgende logo:

4. Kort beskrivelse af det geografiske område:

Det geografiske område omfatter navnlig det såkaldte sandbælte mellem Siegenburg, Neustadt an der Donau, Abensberg og Langquaid og ligger udelukkende i Landkreis Kelheim.

5. Tilknytning til det geografiske område:

5.1. Det geografiske områdes egenart:

Af Maximilian Georg Kroiss' beskrivelse af Karmeliterordenens økonomiske virksomhed fremgår det, at der sandsynligvis allerede i 1730 blev dyrket asparges i Abensbergområdet. Samme kilde nævner også, at historikeren Angrüner tager fejl, når han går ud fra, at de første asparges blev dyrket i Abensberg omkring år 1900. Desuden understreger Kroiss, at Abensberg i dag stadig er berømt for specialiteten asparges.

Området omkring Abensberg, det såkaldte sandbælte mellem Siegenburg, Neustadt an der Donau, Abensberg og Langquaid, er på grund af de optimale jordbunds- og klimabetingelser særdeles velegnet til aspargesdyrkning. Med en årlig gennemsnitstemperatur på 9,8 °C og en årlig gennemsnitsnedbør på 703 mm byder området på gode klimabetingelser for aspargesdyrkning. Jordbunden er ifølge de geologiske data i det bayerske jordbundsinformationssystem overvejende sandjord.

Inden for et dyrkningsområde på 312 ha producerer 67 bedrifter »Abensberger Spargel« (data fra 2007). Abensbergområdet er et af Bayerns vigtigste aspargesdyrkningsområder. Desuden har de lokale producenter konstant udviklet og forbedret deres dyrkningsmetoder.

5.2. Produktets egenart:

»Abensberger Spargel« nyder særlig høj anseelse hos forbrugerne og regnes af kendere for en særlig delikatesse. »Abensberger Spargel« er en traditionel bayersk specialitet og er opført i den internetdatabase over traditionelle specialiteter, der føres af det bayerske delstatsministerium for land- og skovbrug (http://www.food-from-bavaria.de). Ud over betegnelsen »Abensberger Spargel« er der ved markedsføringen af dette produkt i de sidste ti år også blevet benyttet det registrerede kollektive varemærke »Abensberger Qualitäts-Spargel«. Reglerne for brug af dette varemærke kræver en høj produktkvalitet.

Den høje produktkvalitet honoreres af forbrugerne, der er villige til at betale ekstra for produktet, og prisniveauet for »Abensberger Spargel« ligger endda over niveauet for de kendte »Schrobenhausener Spargel«.

Produktets omdømme afspejles af, at der findes en særlig kogebog for »Abensberger Spargel«. Desuden bliver der hvert år valgt en »Aspargesdronning« til at gøre reklame for den ædle grøntsag fra dette område. I 2007 fejrede Abensberg sit 75-årsjubilæum for markdyrkning af asparges.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Jordbundsforholdene i området og de lokale landbrugeres knowhow er de vigtigste faktorer bag den høje kvalitet af »Abensberger Spargel« og det særdeles gode omdømme, som produktet nyder blandt forbrugerne.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Markenblatt nr. 19 af 14. maj 2010, del 7a-aa, s. 8178

http://www.register.dpma.de/DPMAregister/geo/detail.pdfdownload/13351

(1) EUT L 93 af 31.3.2006, s. 12.